Уның Голландия гибридтары отошлораҡ, улар сәскә атып бармай, япраҡтары тығыҙ булып өлгөрә.Сағыштырмаса талымһыҙ, тиҙ өлгөрөүсән, организм өсөн бик файҙалы пекин кәбеҫтәһен үҫтереү технологияһына килһәк, ул - редис, дайкон һымаҡ тиҙ өлгөрөүсән. Шунлыҡтан миҙгеленә ике ҡабат сәсеп үҫтереү отошло. Ҡышҡа һаҡлауға ҡуйыр өсөн 20 июлдән 10 август тирәһендә ултыртырға кәрәк. Пекин кәбеҫтәһе дым, яҡтылыҡ һәм бер аҙ һалҡынса һауа торошон ярата. Уның өсөн иң һәйбәт температура - плюс 15-20 градус. Уҙған йәйҙә һуған, һарымһаҡ, картуф, кишер үҫкән түтәлдәр уның өсөн яҡшы.Орлоҡтарҙы дымлы субстратҡа бер сантиметр тәрәнлектә кәҫле тупраҡ һәм торф ҡушылған түтәлгә сәсегеҙ, аҙнаһына ике тапҡыр һеңдергәнсе һыу һибеп тороғоҙ. Кәбеҫтәләр ерҙе тишеп сыҡҡансы өҫтөнә туҡылмаған материал ҡаплағыҙ, япма августа ҡыҙыу ҡояш нурынан, ҡоротҡостарҙан һаҡлай. Ғәҙәттә, йәш үҫентеләр 5-7 көндән морон төртә. Уларҙың төбөнә литр күләмендә ун көнгә бер тапҡыр, 1:10 нисбәтендә һыу менән шыйыҡланған һыйыр, тауыҡ тиҙәге (1:20) әсетмәһе менән ашларға кәрәк. Ашлар алдынан яҡшылап һыу, ә иң һуңынан көл һибергә онотмағыҙ. Кәбеҫтәгә ҡорт төшһә, кеше өсөн зарарһыҙ “Фитоверм”, “Битоксибациллин” биопрепараттары менән эшкәртергә, кәбеҫтә өҫтөнә тәмәке туҙаны ҡатыш көл һибергә ярай. Күсәне һәйбәт формалашһын өсөн 2 грамм бор кислотаһын 1 литр ҡайнар һыуҙа эретеп, шуны 9 литр һалҡын һыуҙа болғатып, йәшелсә өҫтөнә бөркәбеҙ.